Palkittu kauppias Markku Hautala on tuomittu perheväkivallasta
Kauppias Markku Hautala pyysi viestintäkonsultilta apua kertoakseen väkivallanteostaan julkisuuteen. Kesko oli tietoinen tuomiosta.
Kauppias Markku Hautala on tuomittu silloisen puolisonsa pahoinpitelystä vuonna 2008. Eeva Paljakka
Viime viikolla maailman parhaaksi ruokakaupaksi valitun Järvenpään K-Citymarketin kauppias Markku Hautala kertoo Facebookissa käyttäytyneensä väkivaltaisesti 2000-luvun alkupuolella entisessä avioliitossaan.
– 2000-luvun alkupuolella tein elämäni suurimman virheen, kun käyttäydyin väkivaltaisesti silloisessa avioliitossani ja muun muassa löin vaimoani riidan päätteeksi. Tämä silloinen käytökseni on asia, jonka ajatteleminen on edelleen vaikeaa ja jota tulen katumaan syvästi lopun elämääni, Hautala kirjoittaa.
Hän kertoo saaneensa tuomion vuonna 2008.
Tuusulan käräjäoikeuden (nykyään osa Itä-Uudenmaan käräjäoikeutta) syyskuussa 2008 antamasta tuomiosta käy ilmi, että Hautala tuomittiin 60 päivän ehdolliseen vankeusrangaistukseen silloisen vaimonsa kahdesta pahoinpitelystä. Pahoinpitelyt tapahtuivat vuosina 2006 ja 2007.
Toisessa pahoinpitelyssä syytteen mukaan nyrkillä lyöntejä oli muutamia. Lisäksi uhria oli muun muassa potkittu ja hänen päälleen oli kaadettu kylmää vettä. Hautala myönsi pahoinpitelysyytteen.
Toisessa pahoinpitelyssä syytteen mukaan uhria oli tönäisty, vedetty käsivarsista ja potkaistu. Lisäksi uhrin käsi oli jäänyt kiinni paiskatun oven väliin. Hautala myönsi pahoinpitelyn, mutta kiisti osan kuvatusta tilanteesta. Oikeus kuitenkin katsoi Hautalan syyllistyneen syytteessä kuvattuun pahoinpitelyyn.
Pahoinpitelyissä tuli mustelmia, murtuma, aivotärähdys ja pienempiä ruhjeita.
Iltalehdellä on lupa tietojen julkaisuun.
Neuvoja viestintätoimistolta
Hautala kommentoi Iltalehdelle halunneensa olla menneisyydestään avoin, koska asia on noussut esiin sosiaalisessa mediassa.
– Olen tietoinen, että sosiaalisessa mediassa on ollut julkinen päivitys aiheesta. Voiton takia en halua enää odottaa, että huhut leviävät, vaan haluan tulla asiasta esiin.
Hautala kertoi Keskolle etukäteen, että aikoo julkaista päivityksen. Viestintäneuvoja hän pyysi Järvenpään Citymarketin käyttämältä viestintätoimistolta.
– Kyllä olen kysynyt, miten osaan tulla tästä (julkisuuteen) oikealla tavalla. Kyllä olemme käyneet läpi sitä, Hautala sanoo Iltalehdelle.
Edellytetään moitteetonta käytöstä
Keskon työsuhdejohtaja Petteri Huovinen vahvistaa Keskon saaneen alkuviikosta Hautalalta tiedon, että tämä aikoo kertoa saamastaan tuomiosta julkisesti lähiaikoina.
– Lähtökohtaisesti kyllä avoimuus on varmasti hyväksi hänelle, kuten hän on todennutkin. Pidämme hyvänä, että hän avoimesti kertoo tilanteestaan.
Huovisen mukaan Keskon kauppiailta edellytetään Keskon arvojen mukaista toimintaa ja moitteetonta käytöstä.
– Aikoinaan 2008, kun tämä on tapahtunut, sen hetkisessä tilanteessa on henkilöä puhuteltu ja vakavasti varoitettu tästä asiasta. Silloin on todettu, että kauppiasuraa on voitu jatkaa. Hän on saanut rangaistuksensa ja kärsinyt sen, ja lähtökohtaisesti on katsottu, että hän on pystynyt jatkamaan roolissaan.
Hautala kirjoittaa, että hän kokee pettäneensä perheenjäsenten lisäksi työntekijöidensä luottamuksen, että he eivät olisi ansainneet tällaista keskustelua himmentämään voittoa. Koetaanko Keskossa, että tämä on himmentänyt saavutusta?
– Tämä on ollut kauppiaan yksityiselämän piiriin kuulunut teko ja sen julkistaminen oli hänen oma päätöksensä. Tapaus itsessään on tietysti ollut todella ikävä. Me toivomme, etteivät siitä joudu kärsimään ulkopuoliset, kuten kaupan hieno henkilökunta. Kauppias on itse pahoitellut tilannetta suhteessa työntekijöihin, Huovinen sanoo.
Markun Cittari on maailman paras ruokakauppa! Uskomaton menestystarina alkoi miljoonaveloista: ”Olin niin pohjalla kuin voi”Järvenpään K-Citymarket on maailman paras ruokakauppa!IL vieraili maailman parhaassa ruokakaupassa: Tällainen on Järvenpään K-Citymarket